**Dragi profesori,**

**CinEd**, programul european de educație cinematografică pentru tineri, continuă seria de formări adresate profesorilor și bibliotecarilor publici.

Pe **24 martie**, de la **10:00** la **17:00**, în Aula Colegiului Național „Petru Rareș” din Suceava (Str. Mihai Viteazu, nr. 24) va avea loc o sesiune de formare adresată profesorilor de gimnaziu și liceu din regiune. Participarea este gratuită, iar training-ul va fi condus de criticul de film Gabriela Filippi.

Evenimentul este dedicat celor care doresc să descopere abordarea pedagogică a programului CinEd și elemente noi de cinematografie. Sesiunea va include proiecția unui film din catalogul programului (**Cea mai fericită fată din lume**- regia Radu Jude, România, 2008) și va fi urmată de discuții și de activități practice ce vor putea fi desfășurate cu elevii.

**CinEd – European Cinema Education for Youth** (<http://event.institutfrancais.com/cined/ro/> ) este o inițiativă de cooperare europeană, care a debutat în 2015 prin efortul comun al mai multor organizații culturale din 7 state - *Franța, Portugalia, Spania, Italia, Bulgaria, Republica Cehă* şi *România*. Începând cu 2017, *Finlanda* și *Lituania* s-au alăturat efortului comun pentru dezvoltarea educaţiei cinematografice în randul tinerilor. În România proiectul este coordonat de [**Societatea Culturală NexT**](http://www.nextproject.ro/) pentru nivelul gimnazial și liceal şi de [**Asociaţia Culturală Macondo**](http://www.asociatiamacondo.ro/en) pentru nivelul primar.

Filmele din catalogul **CinEd** sunt disponibile în formate ce pot fi proiectate în spaţii diverse, inclusiv în săli de clasă sau biblioteci. Platforma online este ușor de folosit de către facilitatorii educaționali care doresc să participe la program și să organizeze proiecții pentru elevi. Accesul este gratuit atât pentru descărcarea filmelor, cât și pentru accesarea materialelor pedagogice.

Pentru a participa la această formare trebuie doar să trimiteți un email de înscriere la cined@nextproject.ro cu numele dvs, datele de contact si denumirea școlii. Înscrierile se primesc până pe 22 martie. Se vor elibera adeverințe de participare.

Vă așteptăm,

Echipa CinEd- Societatea Culturală NexT